ગુજરાતી ભાષામાં શબ્દકોશના શ્રીગણેશ મંડાયા એક વિદેશીના હસ્તે, આશરે બસો વર્ષ પહેલાં ઈ.સ. ૧૮૦૮માં. આ વિદેશી હતા ડો. ડ્રમન્ડ. તેમનો જન્મ ચોક્કસ ક્યારે થયો તે જાણવા મળતું નથી. પણ ૧૭૯૨માં કૉર્પોરેશન ઑફ સર્જનનું સર્ટિફિકેટ (C.S.S.) મેળવ્યા પછી ૧૭૯૩-૯૪માં તેઓ મુંબઈ આવ્યા. ૧૭૯૭ના જાન્યુઆરીની ૧૩મી તારીખે તેમની નિમણૂક આસિસ્ટન્ટ સર્જન તરીકે થઈ. તેમણે વડોદરા અને અમદાવાદમાં પણ ડૉક્ટર તરીકે કામ કરેલું. ૧૮૦૦ની સાલમાં ઇંગ્લેન્ડની કિંગ્સ કૉલેજમાંથી એમ.ડી.ની ડિગ્રી મેળવ્યા પછી ૧૮૦૩ના ફેબ્રુઆરીની પહેલી તારીખથી તેઓ મુંબઈના સર્જન જનરલ બન્યા. લેડી ડેન ડંડાસ જહાજમાં બેસી તેઓ ૧૮૦૯માં સ્વદેશ જવા રવાના થયા પણ ૧૪મી માર્ચે તે જહાજ મધદરિયે ડૂબી જતાં ડ્રમન્ડનું અવસાન થયું.